text: Håndbold-klub i dobbelt krise 
  06 oktober 2010 kl. 12.24
  Kolding IF har fået den dårligste sæsonstart nogensinde. Samtidig er klubben i store økonomiske vanskeligheder.
  Klubbens seneste regnskab viser et underskud på 17 mill. kr. Det har foreløbigt haft den konsekvens, at de professionelle kvindelige håndboldspillere har måttet acceptere en lønnedgang på hele 35%. Flere af klubbens profesionelle mandlige spillere vil ikke kunne opretholde deres kontrakt med samme løn, når den udløber til sommer.
  
  Værst tænkelig 
  En ny dyr hal og svigtende sponsorindtægter er en af grundene til at klubben er stødt ind i økonomiske vanskeligheder. Samtidig må klubbens sportslige spydspids - herrerne - se i øjnene, at stillingen som næstsidst i ligaen med kun ét point er den værst tænkelige sæsonstart i klubbens historie. Onsdag aftens kamp mod HC Midtjylland kan derfor give et fingerpeg om, hvor stor krisen er. Sportsligt.    
  
  Klubben kan lukke 
  Den økonomiske nedtur i Kolding IF kan resultere i, at klubben må lukke eller starte forfra i en ny konstellation, siger Rasmus Storm, senioranalytiker i Idrættens Analyseinstitut i København.
  